ธอส.ลุยปล่อยกู้บ้านตามเป้า
ธอส.เดินหน้าปล่อยกู้บ้านตามเป้า หลังไตรมาสแรกโครงการรัฐดันสินเชื่อใหม่โต 7.8%
19 พ.ค. 2558

ธอส.เดินหน้าปล่อยกู้บ้านตามเป้า หลังไตรมาสแรกโครงการรัฐดันสินเชื่อใหม่โต 7.8%
นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) เปิดเผยว่า แม้เศรษฐกิจจะไม่ค่อยดี แต่ ธอส.จะไม่ลดเป้าสินเชื่อใหม่ที่ 149,800 ล้านบาท ซึ่งหากปล่อยกู้ได้ตามเป้าจะทำให้ ธอส.มีส่วนแบ่งตลาดสินเชื่อใหม่เพิ่มเป็น 25% จากยอดสินเชื่อที่อยู่อาศัยที่ปล่อยกู้ใหม่ทั้งระบบ 6 แสนล้านบาท และจะทำให้ยอดคงค้างสินเชื่อสิ้นปีเพิ่มเป็น 8.6 แสนล้านบาท หรือมีส่วนแบ่งตลาด 29% ของสินเชื่อที่อยู่อาศัยรวม 2.96 ล้านล้านบาท
นอกจากนี้ ธอส.ได้เสนอกระทรวงการคลังขอลดเป้าหมายการสนับสนุนให้สินเชื่อผู้มีรายได้น้อยจาก 9 หมื่นราย เหลือ 7 หมื่นราย รวมทั้งปรับเงื่อนไขให้กู้จากเดิมกำหนดวงเงินกู้ไม่เกิน 1.5 ล้านบาท ขยายเป็น 2 ล้านบาท เนื่องจากราคาบ้านมีแนวโน้มสูงขึ้น
สำหรับผลดำเนินงานไตรมาสแรกปีนี้ ธนาคารปล่อยสินเชื่อใหม่ได้ 31,647 ล้านบาท เพิ่มจากช่วงเดียวกันปีก่อน 7.8% ทำให้มียอดสินเชื่อคงค้าง 804,992 ล้านบาท เพิ่มขึ้น 1.35% กำไรสุทธิ 2,474 ล้านบาท เพิ่มขึ้น 6.78% ยอดเงินฝากรวม 677,339 ล้านบาท เพิ่มขึ้น 3.83%
“ปัจจัยสำคัญที่ทำให้สินเชื่อใหม่ของธนาคารยังเติบโตดี มาจากการดำเนินโครงการสินเชื่อเพื่อลดความเหลื่อมล้ำตามนโยบายของรัฐบาลและโครงการสินเชื่อที่สำคัญ รวม 5 โครงการ โดย ธอส.คาดว่าปีนี้ตลาดอสังหาริมทรัพย์จะโต 4-5%” นางอังคณา กล่าว
ด้านคุณภาพสินทรัพย์ไตรมาสแรกปีนี้ ธนาคารมีหนี้ที่ไม่ก่อให้เกิดรายได้ (เอ็นพีแอล) 44,411 ล้านบาท คิดเป็น 5.52% ของสินเชื่อรวมเพิ่มขึ้นจากสิ้นปี 2557 ที่ 5.36% แต่ลดลงจากช่วงเดียวกันปีก่อนที่อยู่ที่ 6.29% และมีเงินกองทุนต่อสินทรัพย์เสี่ยง 17.92%